มันนี่ทูเดย์
นายดอน นาครทรรพ ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) เปิดเผยว่า
18 เม.ย. 2558

ธปท.ย้ำปรับดอกเบี้ยต้องคำนึงผลกระทบรอบด้าน
นายดอน นาครทรรพ ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) เปิดเผยว่า การตัดสินใจเรื่องดอกเบี้ยนโยบาย เป็นอำนาจหน้าที่ของคณะกรรมการนโยบายการเงิน (กนง.) ที่จะมีการประชุมในครั้งต่อไป วันที่ 29 เม.ย.นี้ ซึ่งโดยปกติแล้วการประชุม กนง.แต่ละครั้งได้นำเรื่องผลกระทบในด้านต่างๆ ที่คาดว่าจะเกิดขึ้นจากการตัดสินใจเหล่านี้ไปพิจารณาอยู่แล้ว ขณะที่ก่อนหน้านี้นายสมหมาย ภาษี รมว.คลัง ระบุว่า ทฤษฎีการลดดอกเบี้ยช่วยทำให้ค่าเงินบาทอ่อนค่าลงซึ่งจะช่วยภาคการส่งออกได้ ควรฉีดยาแรงอีก 45 วัน ลดดอกเบี้ยอีก เพื่อส่งสัญญาณดอกเบี้ยขาลง แต่ในฐานะ รมว.คลัง ไม่ขอชี้นำว่าควรลงอีกเท่าใด
ทั้งนี้ ธปท.รายงานฐานะเงินทุนสำรองระหว่างประเทศ ล่าสุด ณ วันที่ 10 เม.ย.ที่ผ่านมา อยู่ที่ระดับ 1.578 แสนล้านเหรียญสหรัฐ หรือประมาณ 5.136 ล้านล้านบาท ลดลงประมาณ 400 ล้านเหรียญสหรัฐ หรือประมาณ 1,300 ล้านบาท จากสัปดาห์ก่อนหน้าอยู่ที่ 1.582 แสนล้านเหรียญสหรัฐ หรือ 5.138 ล้านล้านบาท 
ธอส.ประมูลทรัพย์ NPA ชูดอกเบี้ย 0% 12 เดือน
ธนาคารอาคารสงเคราะห์ (ธอส.) เตรียมจัดงานประมูลทรัพย์สินของธนาคาร ครั้งที่ 1/2558 โดยคัดทรัพย์ NPA ทั้งบ้านมือสอง ห้องชุด อาคารแฟลต และที่ดินเปล่า คุณภาพดี ทำเลเด่น ทั่วประเทศจำนวนกว่า 1,300 รายการ โดยให้ส่วนลดสูงสุด 30% การประมูลทรัพย์ครั้งนี้มีราคาเริ่มต้นประมูลที่ 7.2 หมื่นบาท โดยเป็นห้องชุดโครงการเพชรธานี จ.สมุทรปราการ พร้อมโปรโมชั่นพิเศษผ่อนดาวน์ได้สูงสุดไม่เกิน 12 เดือน โดยไม่เสียดอกเบี้ย งานประมูลทรัพย์จะประมูลพร้อมกันทั่วประเทศ ในวันที่ 25 เม.ย. 2558 ณ ธอส. สำนักงานใหญ่ พระราม 9 ส่วนทรัพย์ในภูมิภาคจัดประมูล ณ ที่ทำการสาขาที่ทรัพย์นั้นตั้งอยู่